སྨྱུག་མིང་ཞོགས་དུང་། མཚོ་སྔོན་གཅན་ཚའི་མི། བོད་ཀྱི་སྒྲུབ་མཐའ་གསར་པའི་སྲོལ་འབྱེད་མཁན། བོད་ཀྱི་དེང་རབས་རྩོམ་པ་པོ་གྲགས་ཅན། བློ་འབྱེད་མཁན། དཔྱད་བརྗོད་པ། བསམ་བློ་བ། བདག་དཔེ་ཚོགས་ཀྱི་རྩོམ་སྒྲིག་པ། སྤྱི་དབངས་ཀྱིས་མི་རྟོན་པ་དང་འཚེ་མེད་ཞི་རྒོལ་གྱི་ལག་ལེན་པ་དང་དེའི་ལྟ་གྲུབ་སྨ་མཁན། བག་ཆགས་དོང་སྤྲུགས་དང་རིགས་ཤེས་ཀུན་གྲོལ་དང་《གནམ་ས་གོ་འབྱེད》（བོད་ཡིག ༢༠༡༠）/（རྒྱ་ཡིག ༢༠༡༣）སོགས་བརྩམས་ཆོས་མང་། དེང་གི་ཆར་ཁོང་བཟང་བཙོན་འོག་རང་ཁྱིམ་དུ་བཞུགས་ཡོད། ༢༠༡༡ལོར་ཟླ་༤པའི་ཚེས་༡༣ཉིན་མཚོ་སྔོན་ཞིང་ཆེན་གྱི་གསང་བའི་ལས་ཁུངས་ནས་རྒྱལ་ཁབ་ཁ་བྲལ་གཏོང་བའི་ཉེས་མིང་འོག་འཇུ་བཟུང་བྱས་པ་དང་། ཡང་ལོ་དེའི་ཟླ་༡༠ཚེས་༡༤ཉིན་ཁག་ཐེག་འགན་ལེན་ལ་ཞིག་ནས་གློད་གྲོལ་ཐོབ་པ་དང་། ད་ལྟ་བར་ཐུགས་ལ། རང་ཁྱིམ་དུ་བཟང་བཙོན་ལ་ཡོད། སྤྱི་ལོ༢༠༡༠ལོ་འགོར། ཞོགས་དུང་ལགས་ཀྱིས་བོད་ཡིག་གི་བརྩམས་ཆོས་གྲགས་ཆེན་《གནམ་ས་གོ་འབྱེད》བརྩམས་ཤིང་། དཔེ་དེབ་དེའི་ནང་༢༠༠༨ལོའི་བོད་ཁུལ་གྱི་ཞི་བའི་གྱེན་ལངས་ཀྱི་དོན་སྙིང་ལ་དཔྱད་བརྗོད་སྤེལ་ཡོད་པའི་ཁར། བོད་མི་རྣམས་ལ་འཚེ་མེད་ཞི་བའི་ལམ་ནས་མཉམ་འབྲེལ་མི་བྱེད་པའམ། དྲག་པོ་མ་ཡིན་པའི་མི་རྟོན་པའི་ལམ་ནས་རྒྱ་དམར་གཞུང་ལ་འཐབ་རྩོད་བྱེད་པར་འབོད་བསྐུལ་གནང་འདུག ལོ་དེར་ཡུལ་ཤུལ་ལ་ས་ཡོམ་བརྒྱབ་རྗེས། ཞོགས་དུང་དང་མཛངས་མ་འཇམ་དབྱངས་སྐྱིད་ཀྱིས་མཚོན་པའི་རྩོམ་པ་པོ་གྲགས་ཆེན་བདུན་གྱིས་བོད་པ་མི་རེ་ངོ་རེ་ཡུལ་ཤུལ་ས་གནས་བསྐྱོད་ནས་རོགས་བསྐྱོར་གནང་བ་ལས་རྒྱ་དམར་གཞུང་བརྒྱུད་ནས་ཕན་མེད་སྟོང་ཟད་ལ་མ་འབད་རོགས་ཞེས་འབོད་བསྐུལ་ཤུགས་ཆེན་གནང་འདུག ལོ་དེའི་ཟླ ༤ཚེས ༢༣ཉིན། མཚོ་སྔོན་ཞིང་ཆེན་གསང་བའི་ལས་ཁུངས་ཀྱིས་རྩོམ་པ་པོ་གྲགས་ཆེན་ཞོགས་དུང་འཛིན་བཟུང་བྱས་ཤིང་། བཀག་ཉར་འཛིན་བྱང་སྟེང་དུ་རྒྱལ་ཁབ་ཁ་བྲལ་གྱི་དཀྲོགས་གཏམ་བཟོས་པའི་ཉེས་ཅན་པའི་དོགས་གཞི་ཡོད་ཚུལ་བཀོད་ཡོད།